ઉત્સાહના આછા રંગો વચ્ચે દિવાળીનો તહેવાર પૂરો તો થઈ ગયો છે. જોકે, હજુ શહેરના વેપાર ધંધાની રોનક ફરી પાછી પાટે ચઢવામાં સમય લાગે તેવું દેખાય રહ્યું છે. શહેરના કાપડ અને હીરા ઉદ્યોગમાં વેકેશન જેવા હાલ છે. કમસેકમ લાભપાંચમ સુધી તો બંને ઉદ્યોગોમાં વેપાર સાવ બંધ રહેશે. એટલે, ત્યારબાદ થોડુ ઘણું પણ કામકાજ થાય તેવી શક્યતા જોવાય છે. અલબત્ત, વેપાર-ઉદ્યોગની ખસ્તા હાલતને લીધે ફરી વેપારમાં ગતિ આવતા હજુ પખવાડિયુ લાગે તો નવાઈ નહીં હોય. આવી હાલત વચ્ચે શનિવારે શહેરમાં રિંગરોડ અને ઉમરવાડા જેવા કાપડમાર્કેટ ધરાવતા વિસ્તારોમાં રસ્તાઓ અને કાપડ માર્કેટ્સ પણ સૂમસામ ભાસતા જોવા મળતી હતી. રસ્તાઓ ઉપર જાણે જનતા કરફ્યુનો અમલ થઈ રહ્યો હોય તેવું જોવાતું હતું.